આ વખતે ચોમાસા દરમ્યાન વરસાદ ઓછો પડ્યો છે. પીવાના પાણીની તીવ્ર અછતને પગલે રાજ્ય સરકારને પણ ૫૧ જેટલા તાલુકાઓના ૩૨૦૦થી વધુ ગામડાઓમાં અછતની સ્થિતિ જાહેર કરવાની ફરજ પડી છે. કચ્છ જિલ્લાના પશુપાલકો તો તેમના પશુઓના જીવ બચાવવા અમદાવાદ જિલ્લામાં હિજરત કરીને પહોંચી રહ્યાં છે. જ્યારે બીજીબાજુ સંખ્યાબંધ વિસ્તારોમાં પણ સિંચાઈના પાણીની અછતને કારણે ચોમાસુ પાક મુશ્કેલીમાં મુકાયા છે ત્યારે રાજ્ય સરકારે તેને બચાવી લેવા માટે આવતીકાલથી પાંચ દિવસ એટલે કે ૩૧મી ઓકટોબર સુધી રેજોના ૧૨૦૦૦ ક્યુસેક જેટલું નર્મદાનું પાણી છોડવાનો નિર્ણય કર્યો છે.